ΓΡΑΠΤΗ ΕΡΩΤΗΣΗ E-2458/98

υποβολή: Honório Novo (GUE/NGL) προς το Συμβούλιο

(30 Ιουλίου 1998)

Θέμα: Κακοκαιρία στην Πορτογαλία και ζημιές στη γεωργία της χώρας

Ως γνωστόν, πρόσφατα καιρικά φαινόμενα στην Πορτογαλία, (καταρρακτώδεις βροχές, χαλάζι, έντονες διακυμάνσεις της θερμοκρασίας), προκάλεσαν σοβαρές ζημίες σε ορισμένους γεωργικούς τομείς θεμελιώδους σημασίας για τη χώρα.

Η κατακόρυφη πτώση της παραγωγής αχλαδιών (70 με 80 % σε εθνικό επίπεδο), κερασιών (70 % περίπου στη Beira Interior και στο Trás-os-Montes), κρασιού (60 % στο Ribatejo μεταξύ Douro και Minho και Trás-os-Montes), καθώς επίσης ελαιών, κυρίως στο Alentejo και το Trás-os-Montes), για να αναφερθούν ορισμένα μόνον παραδείγματα των σοβαρότερων προβλημάτων. Η έντονη πτώση των εισοδημάτων, κυρίως δε των μικρών γεωργών και των μικρών οικογενειακών γεωργικών εκμεταλλεύσεων, είναι αυταπόδεικτη.

Στο πλαίσιο αυτό ζητώ από το Συμβούλιο να με πληροφορήσει εάν πρόκειται να εξετάσει τη δυνατότητα συνεισφοράς με πρόσθετους πόρους για την απάμβλυνση των ζημιών που προκάλεσε στους γεωργούς η κακοκαιρία που σημειώθηκε στην Πορτογαλία;

Απάντηση

(22 Οκτωβρίου 1998)

Το Συμβούλιο είναι ενήμερο σχετικώς με την κατάσταση που δημιουργήθηκε στην Πορτογαλία από τις δυσμενείς κλιματολογικές συνθήκες.

Το Συμβούλιο υπενθυμίζει ότι το άρθρο 92, παράγραφος 2, περ. β) της Συνθήκης ΕΟΚ ορίζει, σε γενικές γραμμές, ότι συμβιβάζονται με την κοινή αγορά "οι ενισχύσεις για την επανόρθωση ζημιών που προκαλούνται από θεομηνίες ή άλλα έκτακτα γεγονότα". Στα πλαίσια δε των άρθρων 92 και 93 της ίδιας Συνθήκης, η Επιτροπή επαγρυπνεί για τη συμβατότητα των καθεστώτων ενισχύσεων των κρατών μελών.

Αναφορικώς με την οριζόντια κοινοτική νομοθεσία ατου γεωργικού τομέα, το Συμβούλιο υπενθυμίζει ότι δεν προβλέπεται χρηματοδότηση για τις απώλειες παραγωγής που προκαλούνται από κακοκαιρίες.

Ωστόσο, στο η) σημείο του άρθρου 5 του Κανονισμού (ΕΟΚ) 4256/88"για διατάξεις εφαρμογής του κανονισμού (ΕΟΚ) 2052/88 σχετικά με το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού"(1), προβλέπεται η δυνατότητα συμμετοχής αυτού του Ταμείου στη χρηματοδότηση της αποκατάστασης γεωργικού παραγωγικού δυναμικού που έχει πληγεί από φυσικές καταστροφές.

Εξ άλλου, το Συμβούλιο εφιστά την προσοχή του Αξιότιμου κ. Βουλευτή σε ορισμένες διατάξεις που έχουν προβλεφθεί στον τομέα των οπωροκηπευτικών με τον κανονισμό (ΕΚ) 411/97 της Επιτροπής, "περί καθορισμού των λεπτομερειών εφαρμογής του κανονισμού (ΕΚ) 2200/96 του Συμβουλίου όσον αφορά τα επιχειρησιακά προγράμματα και ταμεία και την κοινοτική χρηματοδοτική ενίσχυση".(2)

Κατά το άρθρο 2 παράγραφος 5 του εν λόγω Κανονισμού επιτρέπεται, σε περίπτωση θεομηνίας διαπιστωμένης επισήμως από τις Εθνικές Αρχές, να λαμβάνονται υπόψη στον υπολογισμό της αξίας της εμπορευματοποιούμενης παραγωγής μιας οργάνωσης παραγωγών που έχει καταθέσει λειτουργικό πρόγραμμα, τα τρία τελευταία έτη της παραγωγής, και όχι το - κατά τον γενικό κανόνα - τελευταίο και μόνον έτος.

Σκοπός αυτού του μέτρου είναι η ελαχιστοποίηση του αντικτύπου της τυχόν κακής εσοδείας στον καθορισμό των ανώτατων ορίων οικονομικής ενίσχυσης τα οποία ορίζει η Επιτροπή, και κατάκολουθίαν, η απρόσκοπτη εκτέλεση του συγκεκριμένου λειτουργικού προγράμματος.

Τέλος, η Πορτογαλία έχει υποβάλει ήδη το σχετικό πρόβλημα στην Επιτροπή, η οποία εξετάζει, τη στιγμή αυτήν στα πλαίσια των αρμοδιοτήτων της και βάσει του φακέλου που της έχει υποβληθεί από τις Πορτογαλικές Αρχές, τις δυνατότητες εφαρμογής των ειδικών μέσων που συνάδουν με την κοινοτική νομοθεσία.

(1) ΕΕ L 374 της 31.12.1988, σελ. 25.

(2) ΕΕ L 63 της 4.3.1997, σελ. 9· ΕΕ L 202 της 30.7.1997, σελ. 45.